钦定古今图书集成/明伦汇编/氏族典/第303卷 > 梁廷栋
## 钦定古今图书集成/明伦汇编/氏族典/第303卷 > 梁廷栋

按《明外史梁廷栋传》：“廷栋，鄢陵人。父克从，吏部郎中，
太常少卿。廷栋举万历四十七年进士，授南京兵部
主事，召改礼部，历仪制郎中。天启五年，迁抚治西宁
参议。七年，调永平兵备副使，乞终养归。崇祯元年，起故官，分巡口北道。明年，加右参政。大兵克遵化，巡抚
王元雅自缢，即擢廷栋右佥都御史代之。未几，督师”
袁崇焕下狱，复擢廷栋兵部右侍郎，总督蓟、辽、保定
军务。廷栋有才知兵，奏对明爽，帝心异之。三年，兵部
尚书申用懋罢，特召廷栋代之。廷栋居中枢岁馀，所
陈兵事，多中机宜，帝甚倚任。然颇挟数行私，不为朝
论所重。御史水佳引两疏力攻，廷栋求去，帝犹慰留。
有安国栋者，初以通判主插汉抚赏事。廷栋荐其才，
特擢职方主事，仍主抚赏，颇为奸利，廷栋庇之。后佳
引坐他事，左迁行人司副。复上疏发两人交通状，颇
有迹。廷栋危甚，赖中人左右之，得闲住去。八年召拜
兵部右侍郎，总督宣、大、山西军务。明年，大兵由间道
逾天寿山，克昌平，逼京师。山后地，廷栋所辖也，命戴
罪入援。兵部尚书张凤翼惧罪，自请督师，两人恇怯
不敢战。近畿地多残破，言官交章论劾，两人益惧，度
解严后必罹重谴，日服大黄药求死。大兵以八月十
五日出塞，两人摇尾不敢近。至九月朔，凤翼卒。逾数
日，廷栋亦卒。已法司定罪，廷栋果坐大辟，以既死不
究云。廷栋既殁，其父克从尚在，后兵破鄢陵，避开封，
及开封破，淹死于水。